text: Lynhurtige Formel 1-biler giver den gas på nålefilt
  18 november 2017 kl. 15.01
  Landets bedste til at styre modelbiler konkurrerer i weekenden om DM i Tinglev.
  De har kun en tiendedel af størrelsen på en rigtig Formel 1-bil, men når først gashåndtaget bliver drejet i bund på fjernbetjeningen, går det stærkt.
  Tinglevhallen er lørdag og søndag rammen om fjerde afdeling af vintersæsonen for Danmarks bedste kørere.
  Det hele foregår på en bane af gråt nålefilt. Den er 30 meter på langsiderne og har masser af chikaner og sving.
  De hurtigste biler klarer banen på 12 sekunder og når op på en hastighed på 80 kilometer i timen.
  Bilerne er alle eldrevne og bygget op af omkring 500 små dele af kulfiber, titan og speciallegeret alluminium.
  Søndag går det for alvor løs, når selve løbet bliver afviklet. Det gælder både Formel 1-biler og touringbiler.
  
  